Covid-19: Onderwysers ‘nie spesiaal’; moet aanmeld(Argieffoto: ANA) Terwyl ŉ hewige debat steeds woed oor of skole te midde van die Covid-19-pandemie weer gesluit moet word, sê die DA onderwysers is geensins anders as duisende ander werkers wat reeds vir diens aangemeld het nie. Die DA het soos verskeie ander organisasies ŉ voorlegging aan pres. Cyril Ramaphosa gedoen oor waarom hulle meen skole moet oop bly. Volgens die DA staar die moontlikheid vir infeksie elke dag die land se werksmag in die gesig en moet hulle die gesondheid- en veiligheidsmaatreëls, asook hul kollegas se angstigheid én die kans dat die werkplek vir ontsmetting gesluit kan word, elke dag hanteer. “Onderwysers moet besef dat duisende ander Suid-Afrikaners reeds terug is by die werk en die daaglikse uitdagings van die virus wat nog maande lank deel van ons werklikheid gaan wees, hanteer.” Die DA sê onderwysers het uiteraard alle moontlike steun nodig om ŉ moeilike situasie te hanteer. “As onderwysers egter nie terugkeer werk toe nie, glo ons nie die belastingbetaler moet aanhou betaal vir hulle om tuis te bly nie. Noudat die afsondering gedeeltelik opgehef is, moet staatsdiensamptenare wat kan, terugkeer werk toe. “Hul mediese risiko is dieselfde as enige ander beroep sŉ en daar moet geen spesiale bedeling vir onderwysers wees nie.” In sy voorlegging sê die DA ook navorsing wys kinders se kwesbaarheid vir Covid-19 is baie laag; selfs minder as hul kwesbaarheid vir griep. “Die behoefte vir hulle om skool toe te gaan is die belangrikste, veral in ŉ ontwikkelende land soos ons sŉ.” Die DA sê anders as in die ontwikkelde wêreld, is aanlyn klasse vir die meeste Suid-Afrikaanse kinders nie ŉ realistiese vervanging vir klasleer nie. Internettoegang is swak en ongelyk en talle kinders, en selfs onderwysers, is nie internetgeletterd nie. Toegang tot data is ook ŉ probleem. Talle leerders maak ook staat op skole se voedingsprogramme om hulle daagliks van ŉ gebalanseerde maaltyd te voorsien. Skole is ook ŉ plek waar kinders ŉ produktiewe dag kan deurbring en kan sosialiseer. “Hoe langer skole gesluit bly, hoe groter is die kans dat leerders die akademiese jaar sal moet herhaal.” Volgens die DA is dit in die hele gemeenskap se belang dat skole oop bly. Op ekonomiese vlak voorsien skole die vaardighede wat ŉ samelewing benodig en op maatskaplike vlak leer dit kinders om behoorlik by die wêreld in te skakel. Die party sê pleks daarvan om verdere angstigheid te veroorsaak, moet die onderwyssektor ondersteun word. “Die DA doen weereens ŉ beroep op min. [Angie] Motshekga en pres. [Cyril] Ramaphosa om bankvas te staan oor skole en nie onder politieke druk te swig nie.”